প্রাপক অক্ষয়কুমার মিত্র (১৮৫৮-১৯৩৮) কবির সঙ্গে নর্মাল স্কুলে মেধাবী ছাত্র ছিলেন। দুজনের মধ্যে ঘনিষ্ঠ সম্পর্ক ছিল। পরস্পরের প্রতি প্রীতিপূর্ণ ভাব অক্ষয়কুমারের জীবনকাল পর্যন্ত অক্ষুণ্ণ ছিল বলে তাঁর পৌত্রী ঊষা দত্ত রবীন্দ্রবীক্ষার (১২ পৌষ, ১৩৯১) সম্পাদককে জানিয়েছেন। তিনি প্রেসিডেন্সী কলেজের স্নাতক ছিলেন। কবি বাল্যবন্ধুর বিয়েতে উপস্থিত হয়ে স্বরচিত বই উপহার দিয়েছিলেন। উভয়ের মধ্যে পত্রালাপ ছিল। রবীন্দ্রনাথ জোড়াসাঁকোর ঠাকুরবাড়িতে যেসব নাট্যাভিনয়ে অংশ নিতেন অক্ষয়কুমার প্রত্যেকটিতে উপস্থিত থাকতেন।